Nadir Shah
Nadir Shah var krigsherre og shah af Iran fra 1736. Nadir Shah, der tilhørte afsharerne, fordrev den afghanske besættelseshær fra Iran i 1730 og blev dermed landets egentlige hersker.
Under Nadir Shahs despotiske styre erobredes Afghanistan samt dele af Mogulriget og Osmannerriget. Det var også Nadir Shah, der bragte Påfugletronen hjem til Iran fra stormogulen Shah Jahans Delhi som krigsbytte i 1739. Påfugletronen blev senere ikonisk i forbindelse med de iranske shahers brug af den som tron- og kroningsstol.